Plenul Consiliului Superior al Magistraturii (CSM) a hotărât luni transmiterea unei solicitări către Guvern în vederea abrogării Ordonanţei de Urgenţă de modificare a legilor justiției, cu excepţia dispoziţiilor care au fost adoptate ca urmare a sesizării CSM, se arată într-un comunicat al instituției.

Decizia a fost luată cu 12 voturi ”pentru”, 3 voturi ”împotrivă” și un vot nul, mai precizează sursa citată.

Plenul Consiliului Superior al Magistraturii s-a întrunit în şedinţă luni pentru a dezbate efectelor adoptării OUG 7/2019, din perspectiva demersurilor necesare a fi întreprinse.

Anunțul CSM vine cu puțin înainte de întâlnirea membrilor Consiliului cu premierul Viorica Dăncilă, care i-a invitat ieri, alături de reprezentanții asociațiilor de magistrați, la discuții pe tema ordonanței de urgență.

”Având în vedere opiniile exprimate în spațiul public de diferite asociații profesionale din mediul juridic, premierul Viorica Dăncilă invită luni, 25 februarie 2019, ora 15.30 la Palatul Victoria câte un reprezentant al asociațiilor de magistrați, precum și reprezentanți ai CSM, pentru discuții pe marginea legislației în domeniul justiției. Totodată, premierul Viorica Dăncilă asigură asociațiile de magistrați că există întreaga disponibilitate a Guvernului pentru a sprijini toate instituțiile din sistemul judiciar în înfăptuirea unui act de justiție corect, cu respectarea drepturilor fundamentale ale cetățenilor”, se arată în comunicatul Guvernului.

Guvernul a adoptat pe 19 februarie, la propunerea ministrului Justiției, Tudorel Toader, fără consultări cu sistemul judiciar și fără aviz de la CSM, o ordonanță de urgență de modificare a legilor justiției, care aduce o serie de noutăți precum:

pentru numirea în funcție a procurorilor de rang înalt (Parchetul general, DNA, DIICOT) avizul trebuie dat de plenul CSM (în prezent dominat de o grupare pro-PSD), nu de secția pentru procurori, așa cum prevede în prezent legea;

blocarea interimatelor la șefia principalelor parchete (Parchetul general, DNA, DIICOT)

posibilitatea ca la șefia marilor parchete să poată fi propuși și judecători care au fost procurori (cum este Alina Ghica, vicepreședintele Curții de apel București, cea care a anulat completele de 5 judecători de la Înalta Curte și o parte din prejudiciul din dosarul Tel Drum)

Secția specială de investigare a infracțiunilor săvârșite de magistrați ar urma să devină o instituție autonomă, ruptă total de Parchetul General (detalii aici și aici)

Ordonanța de urgență a stârnit numeroase reacții critice, atât din țară, cât și din străinătate. Sute de magistrați din toată țara au ieșit la proteste în stradă și au decis încetarea activității drept răspuns la ordonanța de urgență, Comisia europeană a amenințat România cu declanșarea opțiunii nucleare (activarea articolului 7), iar CSM și principalele parchete au solicitat retragerea OUG.